Միայն քաղաքային իշխանություն-բնակիչ համագործակցությամբ և տարիների տևական տքնանքով կունենանք մեր երազած Էջմիածինը: Արդեն չորրորդ անգամ եմ էջմիածնի հանրության առջև հանդես գալիս կատարած աշխատանքների վերաբերյալ տարեկան հաշվետվությամբ: Միշտ էլ կարևորել եմ, թե մեր քաղաքի բնակիչն ինչպես է գնահատում մեր աշխատանքը, միշտ էլ ակտիվ շփման մեջ եմ եղել բնակչության հետ` թե՛ անմիջական շփումներ, թե՛ քաղաքացիների ընդունելություն, թե՛ հանդիպումներ ամենատարբեր խավերի ներկայացուցիչների հետ, թե՛ քաղաքապետարանի համապատասխան մասնագետների միջոցով խնդիրների ուսումնասիրություն: Սակայն, այս տարի Ձեր արձագանքը հատկապես կարևոր է: Այս տարի անցկացվելու է Էջմիածնի քաղաքապետի ընտրություն, և մեր հանրությունն արդեն կոնկրետ հնարավորություն ունի գնահատելու մեր թիմի` վերջին տարիների կատարած աշխատանքը: Մեզ համար անչափ կարևոր է առաջիկա ժամանակահատվածում նաև հանրությունից առաջարկությունների ստացումը: